टॉयलेट जाने की बात कहकर फरार हुआ दूल्हा, लड़की के घर वालों ने बारातियों को बनाया बंधक

बुलंदशहर. जिले के अनूपशहर में गुरुवार रात बारात स्वागत के दौरान एक दूल्हा टॉयलेट जाने की बात कहकर शादी छोड़कर फरार हो गया। बीच शादी के दौरान दूल्हे के भागे जाने से नाराज लड़की के परिजनों ने बारातियों को बंधक बना लिया। सूचना पाकर पहुंची पुलिस ने बारातियों को मुक्त कराया और मामले को सुलझाया।

पुलिस ने बताया कि अनूपशहर इनाके के टिहरी नगला गांव में गुरुवार रात को जहांगीराबाद से बारात आई थी। वधू पक्ष के लोग बारातियों का स्वागत कर रहे थे। तभी दूल्हे ने परिजनों से टॉयलेट जाने की बात कही। लेकिन, इस दौरान मौका पाकर दूल्हा वहां से भाग गया।

काफी देर तक दूल्हा जब द्वारचार में नहीं पहुंचा तो उसकी तलाश शुरू की गई। मोबाइल फोन मिलाया गया लेकिन वह भी स्विच ऑफ मिला। बाद में वधू पक्ष के लेागों को दूल्हे के कुछ दोस्तों से पता चला कि वह शादी से भाग गया है।

इससे नाराज वधू पक्ष के लोगों ने पूरी बारात को बंधक बना लिया। सभी दूल्हे को बुलाने की जिद पर अड़ गए। मौके पर पहुंची पुलिस ने बारातियों को छुड़ाया। सीओ अतुल चौबे का दावा है कि अगर दोनो पक्षों में समझौता नहीं हुआ तो वधू पक्ष के लोगों की तहरीर पर दूल्हे और उसके परिवार के खिलाफ मामला दर्ज किया जाएगा।